દેશ કોઈ પણ સંસ્થા કરતાં વધારે મોટો છે. તેથી આપણે જ્યારે નોન-એકાઉન્ટેબલ સંસ્થાઓને સંભાળીએ, કે જે આજે એક ચેલેન્જ બની છે, ત્યારે તેની સાથે ડીલ કરતી વખતે આ પડકારને આપણે ધ્યાનમાં રાખવાનો છે. યોગ્ય રીતે વિચાર કરનારા કદાચ આના વિશે વિચાર કરશે.” વિચાર કરનારા કરશે, પણ આપણે નાગરિકોએ પણ વિચારી લેવું પડશે. આવી ભાષાથી દોરવાઈ જવું નહિ. બંધારણીય સંસ્થાઓ કરતાં દેશ મહાન છે એટલે વળી શું? આપણા દેશમાં બંધારણીય સંસ્થાઓ છે અને તેને કામ કરવાની મોકળાશ મળે છે એટલે જ દેશ મહાન છે. ચૂંટાયેલા પ્રતિનિધિઓને અબાધ સત્તા આપી દેવાની નથી. ચૂંટાયેલા પ્રતિનિધિઓ બહુમતીના જોરે મનફાવે તેમ વર્તે તે માટેની મંજૂરી બંધારણ આપતું નથી. અને મંજૂરી ના હોવાથી મનફાવે તેમ ના વર્તે તે માટે જ બંધારણ છે અને તેથી જ બંધારણીય સંસ્થાઓ પણ છે.